  Анжелика Тихонова корреспондент Удмуртиын Бадӟым удмурт диктантлэсь йылпумъянъёссэ шараязы. Ужрадэ пыриськисьёс соосын акцилэн  тодматскыны быгато. Со сярысь элькунысь йӧскалык политикая министерстволэн пресс-службаез ивортэ. Туэ Удмуртиысь куинь адями диктантэз 100 баллы гожтыны быгатӥз. Со Дэри ёросысь Любовь Кириллова но Лариса Шамшурина но Алнаш ёросысь Светлана Кириллова. Оглом учконо ке, 2020-тӥ арын диктант понна шоро-куспо балл 85,4 луиз (кылем арын 80 вал) Бадӟым удмурт диктантэз радъясьёслы Удмуртиысь но Россилэн улосвылъёсысьтыз 638 ужъёс эскерыны вуизы. Ужрадэ тужгес мыло-кыдо пыриськизы Алнаш, Дэри, Шаркан но Якшур-Бӧдья ёросъёсын улӥсьёс. Ужъёсты Удмурт кун университетысь удмурт кылосбуръя, финно-угроведениея но журналистикая институтысь кылчиос эскеризы. «Бадӟым удмурт диктант» акцилэн сайтаз озьы ик диктантлэн текстэныз тодматскыны, электрон сертификат басьтыны луэ. Со сяна, мылкыд карисьёс туала удмурт кыллэн историезъя тодон-валанэз эскерыны быгато. Туннэ нуналлы тестэз 217 адями ортчиз ини. Тодэ вайытом, 2020-тӥ арын «Бадӟым удмурт диктант» 4-тӥ оштолэзе ортчиз. Коронавирус инфекци вӧлмонэз алон понна туэ диктант гожтонъя площадкаос ӧз ужалэ, Вячеслав Ар-Сергиен гожтэм текстэз «Мынам Удмуртие» радиолэн меӵак эфираз но «Удмуртия» телеканаллэн эфираз лыдӟизы.  Тегъёс: Мерлык Ижкар Удмуртия удмуртъёс удмурткыл Бадӟымудмуртдиктант 100ар  